Bush: 'Kosovari su sad neovisni'
U interviewu za NBC, međutim, američki je predsjednik zastao korak od službenog priznanja neovisnosti Kosova
Američki predsjednik George Bush izjavio je da su "Kosovari sada neovisni", zastavši korak od službenog priznanja neovisnosti Kosova. U intervjuu za televiziju NBC Bush je rekao: "Vidjet ćemo kako će se stvari odvijati danas. Kosovari su sada neovisni. To je nešto za što sam se zalagao zajedno s mojom vladom", izjavio je američki predsjednik. Srbija i Rusija smatraju da je proglašavanje neovisnosti Kosova nezakonito no na sinoćnjoj, izvanrednoj sjednici Vijeća sigurnosti, održanoj iza zatvorenih vrata, Moskva se nije uspjela izboriti za poništavanje deklaracije o neovisnosti. Rusija i Srbija zatražili su održavanje druge, otvorene sjednice na kojoj će danas, kako se očekuje, sudjelovati i srbijanski predsjednik Boris Tadić. U zajedničkoj izjavi koju su potpisali predstavnici Britanije, Francuske, Hrvatske, Belgije, Italije, Njemačke i Sjedinjenih Država u svjetskoj organizaciji stoji da je prijedlog Ujedinjenih naroda o neovisnosti Kosova uz nadzor međunarodne zajednice jedina održiva opcija za održivu stabilnost i sigurnost regije. U Briselu su se sastali ministari vanjskih poslova Europske unije u pokušaju postizanja konsenzusa oko Kosova. Šest zemalja Unije – Španjolska, Cipar, Bugarska, Grčka, Rumunjska i Slovačka – usprotivili su se neovisnosti Kosova. Očekuje se da će Britanija, Francuska, Njemačka, Italija i Sjedinjene Države brzo priznati Kosovo. Dok kosovski Albanci slave diljem svijeta, Srbi održavaju prosvjedne skupove protiv neovisnosti Kosova, uključujući demonstracije na newyorškom Times Squareu i u Mitrovici gdje su bačene ručne bombe na zgrade Europske unije i Ujedinjenih naroda. U Beogradu je sinoć napadnuto slovensko veleposlanstvo, a zabilježeni su izgredi ispred američke ambasade i restorana McDonalds.